Seks personer med tilknytning til et islamfjendsk politisk parti blev søndag eftermiddag sigtet for overtrædelse af straffelovens racismeparagraf.

Det bekræfter Fyns Politi over for fyens.dk.

Partiet Stram Kurs, som ifølge dets hjemmeside vil have muslimer til at forlade Danmark, havde på forhånd anmeldt og fået tilladelse af politiet til at holde en demonstration ved Spar-købmanden i Slåenhaven i Vollsmose.

Da det ifølge Fyns Politi ikke var spændende nok spurgte de fremmødte partimedlemmer, om de måtte holde demonstrationer andre steder i Vollsmose, men det fik de nej til af politiet. Alligevel tog de trods afslaget til Bøgetorvet i Vollsmose, hvorfra de blev bortvist af politiet.

- I forbindelse med demonstrationen i Slåenhaven delte de flyers ud, og indholdet i dem skønner vi er en overtrædelse af racismeparagraffen 266b. Det blev de sigtet for, ligesom de blev bedt om ikke at dele flere flyers ud, siger Kenneth Taanquist.

Nu er det op til Anklagemyndigheden at vurdere, hvad der videre skal ske med de seks sigtede personer.

For at forhindre kommentarer med eventuelt racistisk indhold har fyens.dk valgt at lukke kommentarsporet til denne artikel.